สถิติเฟซบุ๊ก ที่ควรรู้
1,471 ล้าน คือตัวเลขผู้ใช้งานที่เข้าเฟซบุ๊กทุกวัน ถ้าคิดว่าสหรัฐอเมริกาเป็นฐานใหญ่ของเฟซบุ๊ก เราอาจจะคิดผิด ตัวเลขล่าสุด ผู้ใช้งานจาก สหรัฐและแคนาดา รวมกันคิดเป็นเพียง 12.6% ของผู้ใช้งานทั่วโลก ยุโรป 19.0% ที่น่าสนใจ คือ ส่วนอื่นของโลกรวมถึงทวีปเอเชีย เป็นผู้ใช้งานหลักของเฟซบุ๊ก   แต่บางคนไม่ได้เข้าเฟซบุ๊กทุกวัน ถ้านับคนที่เข้าอย่างน้อยเดือนละครั้ง จะนับได้ทั้งหมด 2,234 ล้านผู้ใช้งาน เราได้ยินกันบ่อยในช่วงที่ผ่านมาว่าคนเล่นเฟซบุ๊กน้อยลง แล้วข้อเท็จจริงเป็นอย่างไร?
21 ก.ย. 2561

สถิติเฟซบุ๊ก ที่ควรรู้ / โดย ลงทุนแมน
1,471 ล้าน คือตัวเลขผู้ใช้งานที่เข้าเฟซบุ๊กทุกวัน
ถ้าคิดว่าสหรัฐอเมริกาเป็นฐานใหญ่ของเฟซบุ๊ก เราอาจจะคิดผิด
ตัวเลขล่าสุด
ผู้ใช้งานจาก สหรัฐและแคนาดา รวมกันคิดเป็นเพียง 12.6% ของผู้ใช้งานทั่วโลก
ยุโรป 19.0%
ที่น่าสนใจ คือ ส่วนอื่นของโลกรวมถึงทวีปเอเชีย เป็นผู้ใช้งานหลักของเฟซบุ๊ก
แต่บางคนไม่ได้เข้าเฟซบุ๊กทุกวัน
ถ้านับคนที่เข้าอย่างน้อยเดือนละครั้ง จะนับได้ทั้งหมด 2,234 ล้านผู้ใช้งาน
เราได้ยินกันบ่อยในช่วงที่ผ่านมาว่าคนเล่นเฟซบุ๊กน้อยลง
แล้วข้อเท็จจริงเป็นอย่างไร?
เมื่อดูตัวเลขที่เกิดขึ้น จะมีเฉพาะทวีปยุโรปที่ผู้ใช้งานลดลง 1% จากไตรมาสที่แล้ว
ผู้ใช้งานที่เหลือทุกส่วนในโลกนี้ของเฟซบุ๊กกำลังเพิ่มขึ้น และเป็นแบบนี้มาหลายไตรมาสติดต่อกันแล้ว
ไตรมาสล่าสุด (2018 Q2) เฟซบุ๊กมีรายได้สูงสุดตั้งแต่ก่อตั้งบริษัท 13,231 ดอลลาร์สหรัฐ หรือ 4.3 แสนล้านบาท
พูดถึงรายได้ ถ้าเป็นบริษัทอื่นก็คงต้องแบ่งสัดส่วนรายได้ว่ามาจากสินค้าไหนบ้าง
แต่สำหรับเฟซบุ๊ก รายได้ดูง่ายมาก เพราะ เกือบทั้งหมด หรือ 98.5% ของรายได้ มาจาก "ค่าโฆษณา"
แล้วรายได้เฟซบุ๊กเป็นอย่างไรเมื่อเทียบกับสมัยก่อน
รายได้ 4.3 แสนล้านบาท จากไตรมาส 2 ปี 2018
เป็นตัวเลขมากกว่ารายได้ทั้งปีของเฟซบุ๊ก เมื่อ 4 ปีก่อน
เมื่อดูจากข้อเท็จจริง ก็คงต้องบอกว่า รายได้ของเฟซบุ๊กไม่ได้ลดลง และกลับเพิ่มขึ้นแบบที่ทุกคนไม่คิดมาก่อน
ถ้าทุกคนคิดมาก่อน 4 ปีที่แล้ว ราคาหุ้นเฟซบุ๊กคงไม่ได้อยู่ที่ $70
4 ปีผ่านไป ราคาหุ้นเฟซบุ๊กขึ้นไปแตะ $194 และตอนนี้ลงมาที่ $166 เพราะข่าวร้ายหลายเรื่องที่ออกมาในปีนี้
ข่าวร้ายที่มีน้ำหนักมากสุดก็คงเป็นการรั่วไหลของข้อมูล และถูกนำไปใช้ประโยชน์ในสหรัฐอเมริกา
 
 
ถึงแม้ว่าผู้ใช้งานจากสหรัฐและแคนาดาจะเป็นเพียงแค่ 12.6% ของผู้ใช้งานทั้งหมด แต่สิ่งที่น่าสนใจคือ รายได้จากสหรัฐและแคนาดา คิดเป็น 47.3% ของรายได้ทั้งหมด
ซึ่งเรียกได้ว่า เม็ดเงินโฆษณาต่อผู้ใช้งานของสหรัฐและแคนาดา มีค่ามากกว่าส่วนที่เหลือของโลกมาก
มันก็เลยออกมาเป็นตัวเลขที่น่าสนใจดังนี้ ในไตรมาส 2 ปี 2018
โดยเฉลี่ยแล้วผู้ใช้งาน 1 คน จะทำรายได้ให้เฟซบุ๊กเดือนละ 96.7 บาท
แต่ถ้าแตกออกไปเป็นตามภูมิภาคแล้ว
ผู้ใช้งาน 1 คน จากสหรัฐและแคนาดาจะทำรายได้ให้เฟซบุ๊กเดือนละ 279.7 บาท
ผู้ใช้งาน 1 คน จากยุโรปจะทำรายได้ให้เฟซบุ๊กเดือนละ 94.6 บาท
ผู้ใช้งาน 1 คน จากเอเชียจะทำรายได้ให้เฟซบุ๊กเดือนละ 28.3 บาท
เรียกได้ว่า คนเอเชีย 10 คน สร้างรายได้ให้เฟซบุ๊ก เท่ากับ คนอเมริกัน 1 คน
ถ้าคิดว่าประเทศไทยสร้างรายได้เหมือนกับทวีปเอเชียคือ 28.3 บาทต่อผู้ใช้งาน
ประเทศไทยมี 51 ล้านผู้ใช้งาน (1 คน อาจมีหลายผู้ใช้งาน) แปลว่า ผู้ใช้งานประเทศไทยจะทำรายได้ให้เฟซบุ๊ก 1,443 ล้านบาทต่อเดือน
คิดต่อแบบง่ายถ้าเอาเลขนี้ไปคูณ 12 เดือน
เฟซบุ๊กจะมีรายได้จากผู้ใช้งานไทยทั้งหมด 17,320 ล้านบาท ในปี 2018
ที่น่าสนใจคือ รัฐบาลไทยเก็บภาษีได้เท่าไรจากเงินจำนวน 17,320 ล้านบาท นี้
คำตอบคือ 0 บาท
สำหรับในไตรมาส 2 ปี 2018 เฟซบุ๊กมีกำไรทั้งหมด 165,320 ล้านบาท
ถ้าคิดแบบง่ายเอาไปคูณ 4 เฟซบุ๊กจะมีกำไรทั้งหมด 661,280 ล้านบาทต่อปี
กำไร 1 ปีของเฟซบุ๊ก มากกว่ามูลค่าทั้งบริษัทของ ปูนซิเมนต์ไทย ที่มีอายุกว่า 100 ปี ที่ 5.4 แสนล้านบาท
แต่สิ่งที่น่าตกใจกว่ากำไรของเฟซบุ๊กก็คือ การลงทุนของเฟซบุ๊ก
ไตรมาส 2 ปี 2018 มีงบลงทุนทั้งหมด 112,002 ล้านบาท เรียกได้ว่าเฟซบุ๊กไม่เก็บกำไรเอาไว้ แต่เอาเงินที่ได้ไปลงทุนหนักมาก
หนักจนเรียกได้ว่าอาจใกล้เคียงกับงบประมาณของประเทศบางประเทศ
ถ้าคิดงบลงทุนของเฟซบุ๊กคือ 448,008 ล้านบาทต่อปี เทียบกับงบประมาณที่แต่ละกระทรวงของไทยได้รับในปี 2561 จะเป็นอย่างไร?
1. กระทรวงศึกษาธิการ 510,961 ล้านบาท
2. กระทรวงมหาดไทย 355,995 ล้านบาท
3. กระทรวงการคลัง 238,356 ล้านบาท
4. กระทรวงกลาโหม 222,436 ล้านบาท
5. กระทรวงคมนาคม 172,876 ล้านบาท
security, data center, server
คือสิ่งที่เฟซบุ๊กให้ความสำคัญในการลงทุน ซึ่งดูเหมือนจะเป็นสิ่งที่เราคนธรรมดาไม่เข้าใจเท่าไรนัก
แต่ทั้งหมดนี้ เป็นเรื่องสำคัญต่ออนาคตของบริษัท ทั้งความปลอดภัย และการจัดการกับข้อมูล
อนาคตของบริษัทเฟซบุ๊ก คืออะไร
คำตอบก็คงจะเป็นการทำให้ผู้ใช้งานอยู่กับเฟซบุ๊กไปตลอด และ ผู้โฆษณาอยากโฆษณามากขึ้นอีกในเฟซบุ๊ก
ย้อนกลับไปที่ 28.3 บาทต่อผู้ใช้งานต่อเดือน
ถ้าคิดเป็นต่อวันก็คือประมาณ 1 บาท ต่อผู้ใช้งานต่อวัน
ลองคิดดูเล่นๆ ว่าที่ผ่านมาเราใช้งานเฟซบุ๊กไปแล้วกี่วัน และถ้าเราอ่านบทความนี้ในเฟซบุ๊ก วันนี้คงเป็นอีกหนึ่งวันที่เฟซบุ๊กจะได้เงินจากเราอีก 1 บาท..
----------------
ถ้าชอบเรื่องราวแบบนี้ ลงทุนแมนจะเขียนให้อ่านเรื่อยๆ ในแอปพลิเคชัน blockdit โหลดแอปนี้ได้ที่ 
----------------
References
-investor.fb.com
-exchange rate usd/thb 32.38